ኮሚሽነር ሙሉወርቅ፡ ሕዚ፡ ምርጫ ናይ ምፍጻም ሓላፍነት'ዩ ተዋሂቡና ዘሎ። ትግራይ እዚ ምርጫ ትደልዮ'ያ፤ ዓርሳ ብዓርሳ ምምሕዳር'ውን ትደሊ'ያ። ነዚ ከም ውልቀሰባት'ውን ንድግፎ ነይርና። ስለዚ፡ ነዚ ከነፈጽም ቐሪብና ኣለና። እዚ ብመሰረት እቲ ዝተወሃበና ኣዋጅ መረጻ ኢና ከነፈጽሞ። ስለዚ፡ ካብቲ ዝተወሃበና ሓላፍነት ወጻኢ ዝኾኑ ዝተፈላለዩ 'ማልቲፕል' ስራሕቲ ክንዓምም ኣይንኽእልን ማለት'ዩ። ጉዳይ ጸጥታ መንግስቲ ባዕሉ'ዩ ክሕሉ፤ ሰባት ብሰላም ክንቀሳቐሱን ክመርጹን ናይ ምግባር ሓላፍነት ናይ መንግስቲ'ዩ። ስለዚ፡ እቲ ምርጫ ንምፍጻም ዘጋጥመና ሕልኽልኽ ክህሉ እዩ ኣይንብልን። እዚ ምርጫ ንክካየድ ናይ ብዙሓት ድልየት ኮይኑ፤ ልዑል ተስፋ'ውን ኣሎ። ቢቢሲ፡ እዚ ንፈለማ እዋን ዝካየድ ክልላዊ መረጻ ከም ዝኾነ ይፍለጥ። ተኣማኒ ዝኾነ ዴሞክራሲያዊ ባህሊ ዝፈጥር ምርጫ ንምፍጻም ዘኽእለኩም ዓቕምን ድልውነትን እንታይ ይመስል?
